РЕШЕНИЕ НА КОМИСИЯТА
от 12 декември 2008 година
за приемане съгласно Директива 92/43/ЕИО на Съвета на втори актуализиран списък на териториите от значение за Общността в Континенталния биогеографски регион
(нотифицирано под номер С(2008) 8039)
(2009/93/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Континенталният биогеографски регион, посочен в член 1, буква в), подточка iii) от Директива 92/43/ЕИО, обхваща територията на Люксембург, както и части от териториите на Австрия, Белгия, България, Чешката република, Дания, Франция, Германия, Италия, Полша, Румъния, Словения и Швеция, както е обозначено върху биогеографската карта, одобрена на 25 април 2005 г. от комитета, създаден съгласно член 20 от посочената директива, наричан по-долу „Комитета по местообитанията“.
(2)
Необходимо е в контекста на започналия през 1995 г. процес да бъде отбелязан допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в Общността.
(3)
Първоначалният списък и първият актуализиран списък на териториите от значение за Общността в Континенталния биогеографски регион по смисъла на Директива 92/43/ЕИО бяха одобрени съответно с решения 2004/798/EО (2) и 2008/25/ЕО (3) на Комисията. В съответствие с член 4, параграф 4 и член 6, параграф 1 от Директива 92/43/ЕИО заинтересованите държави-членки следва да определят териториите, включени в списъка на териториите от значение за Общността в Континенталния биогеографски регион като специални защитени зони, във възможно най-кратък срок и в рамките на шест години, като установят приоритети за съхраняване и необходимите мерки за съхраняване.
(4)
Списъците на териториите от значение за Общността се преразглеждат в контекста на динамичното приспособяване на мрежата „Натура 2000“. Следователно е необходимо списъкът на териториите в Континенталния регион да бъде актуализиран за втори път.
(5)
От една страна, второто актуализиране на списъка на териториите от значение за Общността в Континенталния биогеографски регион е необходимо, за да се включат допълнителни територии, които са предложени в периода от 2006 г. насам от държавите-членки като територии от значение за Общността в Континенталния биогеографски регион по смисъла на член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, се прилагат във възможно най-кратък срок и в рамките на шест години от приемането на втория актуализиран списък на териториите от значение за Общността в Континенталния биогеографски регион.
(6)
От друга страна, второто актуализиране на списъка на териториите от значение за Общността в Континенталния биогеографски регион е необходимо, за да бъдат отразени всички промени в информацията за териториите, представена от държавите-членки след одобряването на първоначалния и на първия актуализиран списък на Общността. В този смисъл вторият актуализиран списък на териториите от значение за Общността в Континенталния биогеографски регион представлява консолидирана версия на списъка на териториите от значение за Общността в Континенталния биогеографски регион. В същото време обаче е необходимо да се подчертае, че задълженията, произтичащи от член 4, параграф 4 и член 6, параграф 1 от Директива 92/43/ЕИО, се прилагат във възможно най-кратък срок и в рамките на шест години от приемането на първоначалния или на първия актуализиран списък на териториите от значение за Общността в Континенталния биогеографски регион, в зависимост от това в кой от списъците съответната територия от значение за Общността е включена за първи път в качеството си на такава.
(7)
За Континенталния биогеографски регион списъците на териториите, предложени за територии от значение за Общността по смисъла на член 1 от Директива 92/43/ЕИО, са предадени на Комисията в периода между ноември 2003 г. и януари 2008 г. в съответствие с член 4, параграф 1 от посочената директива от Австрия, Белгия, България, Чешката република, Дания, Франция, Германия, Италия, Люксембург, Полша, Румъния, Словения и Швеция.
(8)
Заедно със списъците на предложените територии е представена и информация за всяка територия в съответствие с формуляра, установен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на „Натура 2000“ обекти (4).
(9)
Тази информация включва най-новата окончателна карта на територията, изпратена от заинтересованата държава-членка, наименованието на територията, нейното географско положение и площ, както и данните, получени в резултат от прилагането на критериите, определени в приложение III към Директива 92/43/ЕИО.
(10)
Въз основа на проектосписъка, изготвен от Комисията в съгласие с всяка от заинтересованите държави-членки, който определя също така териториите с типове приоритетни природни местообитания или с приоритетни видове, следва да се одобри втори актуализиран списък на териториите, избрани за територии от значение за Общността в Континенталния биогеографски регион.
(11)
Данните за съществуването и разпределението на видовете и типовете природни местообитания се развиват постоянно в резултат на наблюдението съгласно член 11 от Директива 92/43/ЕИО. Следователно оценката и изборът на територии на равнище Общност са направени въз основа на най-добрата налична към настоящия момент информация.
(12)
Някои държави-членки обаче не са предложили достатъчно територии, за да изпълнят изискванията на Директива 92/43/ЕИО по отношение на някои типове местообитания и някои видове. Следователно за тези видове и типове местообитания мрежата не може да се смята за завършена. Като се вземе предвид времето, необходимо за получаването на информацията и за постигането на споразумение с държавите-членки, е необходимо да се одобри втори актуализиран списък на териториите, който ще трябва да бъде преразглеждан в съответствие с член 4 от Директива 92/43/ЕИО.
(13)
Като се има предвид, че данните за съществуването и разпределението на някои от типовете естествени местообитания от приложение I и за видовете от приложение II към Директива 92/43/ЕИО остават непълни, не може да се заключи дали мрежата е завършена или незавършена, що се отнася до тях. Списъкът, ако е необходимо, следва да се преразгледа в съответствие с разпоредбите на член 4 от Директива 92/43/ЕИО.
(14)
С оглед на по-голяма яснота и прозрачност Решение 2008/25/EО следва да бъде заменено.
(15)
Мерките, предвидени в настоящото решение, са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Вторият актуализиран списък на териториите от значение за Общността в Континенталния биогеографски регион в съответствие с член 4, параграф 2, трета алинея от Директива 92/43/ЕИО е представен в приложението към настоящото решение.
Член 2
Решение 2008/25/ЕО се отменя.
Член 3
Адресати на настоящото решение са държавите-членки.
Съставено в Брюксел на 12 декември 2008 година.